Mogens Jensen (S), 2012-06-11:
Jeg vil også gerne takke udenrigsministeren for en god og fyldestgørende redegørelse om virksomheden i Europarådet.
Der er sikkert stadig mange danskere og formentlig mange andre borgere i Europa, som langtfra er helt skarpe på, hvad Europarådet er, og hvad dets arbejde går ud på.
Man kan selvfølgelig på en vis måde også sige, at det er ligegyldigt, om befolkningen har viden om, at Europarådet er et 60 år gammelt samarbejde, som faktisk tæller alle europæiske lande på nær et og dermed også er en unik samarbejdsplatform for Europa fra de yderste dele af Rusland til Gibraltar, når bare rådet virker og skaber resultater.
Men jeg synes, der er en pointe i at påpege, at vi alle sammen, den danske delegation i Europarådets Parlamentariske Forsamling og regeringen, har et fælles ansvar for i højere grad at synliggøre virksomheden.
Menneskerettighedssituationen i Ukraine, som vi lige drøftede et element af, er faktisk et lysende godt eksempel på rådets arbejde og aktuelt, fordi Europarådet jo er gået i spidsen med protester mod retssagen mod og behandlingen af den tidligere regeringschef Julija Tymosjenko, som klart strider mod den europæiske menneskerettighedskonvention, som Ukraine selv har underskrevet.
Det samme gør jo diskriminationen af seksuelle minoriteter, hvor Ukraine i øjeblikket er ved at vedtage en lov, der gør information om homoseksualitet ulovlig, og hvor myndighederne for kort tid siden forhindrede afholdelsen af pridemarchen i Kiev.
Også her spiller Europarådet en rolle, og der er i ministerkomiteen og den parlamentariske forsamling fremsat kraftige protester mod disse overgreb.
Europarådet har faktisk også spillet en rolle både i forhold til vejledning og rådgivning i forbindelse med vedtagelsen af en ny retsplejelov for Ukraine, der er et skridt i den rigtige retning, og man bidrager også til uddannelse inden for det ukrainske retsvæsen.
Også Danmark er direkte involveret i nogle aktiviteter, idet vi bl.a. finansierer et program til styrkelse af lokaldemokratiet i Ukraine.
Det er altså blot et eksempel på, at Europarådet er i front, når det gælder politisk kritik af menneskerettigheder, og det bidrager også konkret med uddannelse, råd og vejledning til landene for at fremme demokrati, menneskerettigheder og retsvæsen.
Som også Venstres ordfører var inde på, er rådet i øjeblikket i gang med at gennemføre en reform, som skal sikre mere synlighed og ikke mindst mere gennemslagskraft for rådets arbejde, dels ved at fokusere mere skarpt på det, som er rådets tre kernearbejdsområder, nemlig menneskerettigheder, demokratiudvikling og sikring af retsstatsprincipper i alle lande, dels ved at sikre et bedre samspil mellem den politikudvikling, der foregår i Europarådet, og det, som sker i de nationale parlamenter og regeringer.
I den danske regering og den danske parlamentariske delegation både før og efter valget har vi jo været bredt enige om at bakke op om Thorbjørn Jaglands bestræbelser på at effektivisere Europarådets organisationer og om at fokusere på de politiske arbejdsområder, så det både internationalt og i de enkelte lande bliver mere tydeligt, hvad Europarådet står for og ikke mindst skaber af resultater.
For der er ingen tvivl om, at vi har brug for Europarådets samarbejde, netop fordi det er et samarbejde, der dækker 47 europæiske lande og ikke kun EU's 27 lande, og desværre er det jo sådan, at vi dagligt ser, at der stadig væk sker brud på menneskerettighederne i flere lande.
Der er lande, som ikke lever op til de demokratiske og retspolitiske standarder, som er nødvendige for at kunne kalde sig ægte demokratiske samfund, og det ser vi altså ske i Ukraine, og desværre har vi også set det ske i andre lande.
Og med den konflikt, som også Venstres ordfører nævnte, der er mellem Rusland og Georgien, kan vi jo altså stadig væk se, at der er risiko for potentielle voldelige konflikter mellem europæiske lande, hvor Europarådet kan spille en rolle.
Det samme kan og gør rådet i forhold til sammenspillet mellem Europa, Nordafrika og Mellemøsten, for både Israel, det palæstinensiske selvstyre og Marokko har observatørstatus i rådet, og også Tyrkiets medlemskab er med til at sikre en god dialog med den muslimske del af verden.
Således har rådet også været med til at sikre opbakningen til FN's fredsplan i forhold til situationen i Syrien.
Men stadig væk må man jo sige, at det, som er en af de allervigtigste aktiviteter for Europarådet, er Den Europæiske Menneskerettighedsdomstol.
Her har der jo, som det også blev sagt af Venstres ordfører, længe været kapacitetsproblemer, men nu ser det dog ud, som om de seneste reformer af domstolen er begyndt at virke.
I øjeblikket er det altså 151.600, og det er både Ministerkomiteen og regeringerne nødt til at kigge på, nødt til at gøre noget ved – her tror jeg at vi er meget enige bredt set på tværs af Folketingssalen – hvis der fortsat skal opretholdes en tillid til domstolens arbejde.
Nu pågår der så jo også forhandlinger om, at EU underlægges domstolen, således at man fremover kan behandle klager over EU.
Et andet utrolig vigtigt aktiv for Europarådet er menneskerettighedskommissæren, den svenske Thomas Hammarberg, som har gjort en formidabel indsats.
Hen er nu blevet afløst af Nils Muiznieks fra Letland, som har meddelt, at han vil gå i samme fodspor med et klart fokus på forholdene for udsatte grupper i Europa som bl.a. romaer, flygtninge og seksuelle minoriteter.
Han vil derudover prioritere mediefriheden i de europæiske lande.
Præcis mediefrihed og ytringsfrihed er der god grund til at opprioritere arbejdet med i Europarådet, idet vi jo med Ungarns vedtagelse af en særdeles problematisk og udemokratisk medielov har set, at ytringsfrihed og mediefrihed desværre ikke er en given ting i det europæiske hus.
Dele af den lov blev da heldigvis annulleret i december 2011 af den ungarske forfatningsdomstol efter massivt pres fra bl.a. Europarådet og menneskerettighedskommissæren.
En del af arbejdet i Europarådet udføres også i rådets kongres af lokale og regionale myndigheder, som mødes to gange årligt, og hvor Danmark har ti regionale repræsentanter.
Her er det jo det lokale demokrati, der er i fokus.
Indtil videre har der været alt for lidt samarbejde mellem de danske medlemmer af den parlamentariske forsamling og lokalkongressen, men det ønsker vi at rette op på gennem afholdelse af et snarligt møde mellem de kommunale repræsentanter og Folketingets delegation.
Det vil også kunne bidrage til samlet set at styrke den danske indsats i Europarådet.
Et moderne, et effektivt og et fokuseret Europaråd vil fortsat kunne spille en meget vigtig rolle i det næste årti, og Danmark har, selv om vi er et lille land, en mulighed for at påvirke arbejdet stærkt, hvis vi vil, for her er det mange gange initiativet, der gælder.
Jeg synes, at regeringen uanset farve og vi parlamentarikere skal give hinanden håndslag på at blive endnu mere udfarende og aktivistiske i Europarådet med et eneste mål, nemlig at fremme et fortsat fredeligt samarbejde og demokrati og menneskerettigheder i hele det europæiske rum.
Det ønsker vi fra Socialdemokraternes side at bidrage stærkt til.